In nomine sancte et individue Trinitatis, Patris et Filii et Spiritus Sancti, amen. Per hoc presens publicum instrumentum cunctis pateat evidenter quod anno Domini millesimo trecentesimo septuagesimo tercio, quarta decima die mensis novembris, indictione duodecima, pontificatus sanctissimi in Christo patris ac domini nostri, domini Gregorii pape undecimi anno tercio, in discreti viri Johannis Guerini de Monteluçon, notarii, et testium infrascriptorum presentia, ego Robertus de Martimpuys, domicellus, per Dei gratiam sanus mente licet infirmus corpore, in bona memoria existens, nolens decedere intestatus, testamentum meum seu ultimam meam voluntatem facio et ordino per hunc modum. In primis, animam meam commendo altissimo creatori qui eam sanguine suo proprio redemit. Item, sepulturam corporis mei eligo in ecclesia Beate Marie de Monteluçon, et do et lego eidem ecclesie, pro dicta sepultura mea et aliis necessariis die obitus mei in eadem faciendis, equm seu cursorem meum grisum. Item, do et lego venerabilibus et discretis viris dominis decano et capitulo ecclesie Eduensis quadraginta francos auri reddituales quos acquisivi a nobili viro domino Symone de Edua, domino de Draceyo, milite: et volo et ordino quod littere acquestus dicti redditus predictis venerabilibus tradantur, pro quibus dictis quadraginta francis redditualibus dicti domini decanus et capitulum fundare et facere tenebuntur unam capellaniam in ecclesia Eduensi, pro remedio anime mee, parentum et amicorum meorum, et unum anniversarium in communi in eadem ecclesia, anno quolibet, ut moris est inibi fieri pro deffunctis, pro remedio anime mee sicut supra: supplicans humiliter metuendissimo domino meo domino duci Burgundie quatinus dictos quadraginta francos reddituales admortizare placeat ad opus mei et dicte ecclesie, in remuneracionem serviciorum que sibi feci. Et in casu in quo non placeret sibi, contemplacione premissorum, eosdem quadraginta francos gratis admortizare, pro admortizatione ipsorum quadraginta francorum redditualium ad opus mei et dicte ecclesie Eduensis, eidem domino meo duci do et relinquo mille francos auri quos Edue habeo in deposito seu custodia, videlicet penes magistrum Johannem de Oudreyo sexcentum et penes dominum Regnaudum de Crisseyo quater centum, in duobus saccis sigillo meo sigillatis, quos eidem domino meo do et dimitto hac de causa et non alias. Et in casu in quo non placeret sibi consentire predictis et predictos quadraginta francos reddituales pro dictis mille francis admortizare, eosdem mille francos auri do et lego predictis venerabilibus viris dominis decano et capitulo ecclesie Eduensis pro acquirendis redditibus pro dicta capellania facienda et fundanda et anniversario meo quolibet anno in dicta ecclesia, ut predicitur, faciendo. Item remitto omnes injurias et rancores a quibuscumque personis michi illatas et peto humiliter ab omnibus michi remitti. Item, volo et ordino quod debita et clamores mei solvantur et pacificentur per executores meos quos inferius nominabo. Item, peto humiliter absolvi ab omnibus excommunicationum sentenciis et omnibus aliis (un mot effacé) meis. Item, do et lego religiose persone, fratri Guillermo de Velanno, confessori predicti domini mei domini ducis, Guillermo de Bosco et dicto Floridis, domicellis, sex viginti francorum auri quos habet et tenet a me in custodia Philippus Boisserant. Item, do et lego dicto Godefrin, cognato meo, quater viginti decem francos auri in quibus idem Godefrin michi tenetur obligatus in litteris quos volo ex nunc esse nullius valoris. Item, volo et ordino quod de summa sex viginti francorum auri quos michi debet Bartholomeus Fabri dentur pauperibus Christi per manus executorum meorum sexaginta franci, et de aliis sexaginta francis do et lego magistro Jacobo de Valle, secretario dicti domini mei, viginti francos; magistro Theobaldo de Monte Cornuto, sirurgico, viginti francos, et magistro Johanni de Poilhiaco, medico predicti domini mei, viginti francos auri. Item, volo et ordino quod sex viginti franci auri quos michi debet Perrinus du Boisson convertantur, per manus executorum meorum, pro missis celebrandis pro remedio anime mee, amicorum et benefactorum meorum: et volo quod quislibet celebrans habeat quinque solidos Turon. semel; volo etiam et ordino quod in missis celebrandis pro remedio anime mee convertantur per manus executorum meorum octo viginti et decem et septem francos auri quos ex finali compoto michi debet Johannes de Virtuto. Item, do et lego Robino Marque, pro serviciis que michi fecit, sexaginta et duodecim francos auri qui sunt in archa mea apud Montem Cinereum. Item, do et lego eidem Robino cursorem meum quem emi a curato Beate Marie de Edua, equm meum de mala et equm meum quem idem Robinus equitat, ac totum harnestum corporis mei ad armandum pro dicto Robino armando. Item, volo et ordino quod equs morellus, vocatus aquenée, quem habui a priore de Magobrio, sibi reddatur et do et lego eidem priori et monachis suis pro missis celebrandis, secundum ordinationem executorum meorum, pro remedio anime mee et benefactorum, viginti francos auri quos habeo super dictum equm. Item, do et lego dicto Floridis viginti francos auri quos michi debet dominus de Beaulvoyx. Item, do et lego predicto fratri Guillermo, confessori dicti domini mei, quatuor marchas argenti; fratribus minoribus de Belna, alias quatuor marchas argenti, et fratribus predicatoribus de Divione alias quatuor marchas argenti similiter do et lego. Item, do et lego predicto domino de Bosco omnia eloquearia mea argenti. Item, do et lego domino de Vevra decem francos auri in quibus michi tenetur. Item, do et lego domino de Marsilly decem francos auri in quibus michi tenetur. Item, do et lego dicto Guillermo de Bosco zonam meam deauratam que est penes Petrum Correciez. Item, do et lego predicto Johanni, notario, pro hujusmodi testamento meo faciendo et grossando, quatuor francos auri semel. Item, do et lego cuilibet pagio meo decem francos auri semel, cum omnibus vestibus meis, excepta una quam dedi predicto Robino. Item, do et lego cuilibet nuncio meo de pede unum francum semel. Facta vero et completa hujusmodi ordinatione mea, si quis fuerit residuum in omnibus bonis meis mobilibus et immobilibus existentibus in Burgundia, volo et ordino quod totum illud residuum predictorum bonorum meorum detur pauperibus per manus et ordinationem executorum meorum. In aliis vero bonis meis mobilibus et immobilibus existentibus in patria mea de Picardia et alibi extra tamen ducatum Burgundie, heredes meos instituo fratres et sorores meos: et volo quod aliud testamentum quod alias feci in partibus meis, salvis tamen prius predictis omnibus et singulis, habeat perpetuam roboris firmitatem. Hujus autem testamenti mei seu ultime voluntatis mee executores meos facio et ordino dilectos meos precarissimos predictos fratrem Guillermum, confessorem predicti domini mei, et Guillermum de Bosco et dictum Floridas et eorum quemlibet in solidum, etc. Acta fuerunt hec in villa Montislucii, in domo domini de Cosdra, anno mense, die, indictione et pontificatu predictis, presentibus discretis viris domino Johanne Costanti, curato de Sertinis, religiosis viris dominis Petro de Interaquis, Petro Malescut, monachis Menatensibus, magistro Johanne Medici, Johanne Mareschalli de Moncenys, Johanne Fornaron et Thoma de Monteluçon, testibus ad premissa vocatis specialiter et rogatis. Et ego Johannes Guerini de Monteluçon, etc., notarius, etc.